b'\n_START_ARTICLE_\nJedrski razpad\n_START_PARAGRAPH_\nJ\xc3\xaadrski razp\xc3\xa0d (druga\xc4\x8de imenovan tudi radioaktivni razpad) je proces, v katerem nestabilno atomsko jedro razpade v drugo atomsko jedro. Ob razpadu nastanejo poleg novega jedra \xc5\xa1e razmeroma majhni delci, kot sta delec \xce\xb1 ali \xce\xb2. Novo jedro je lahko v enem od vzbujenih stanj, ki ob prehodu v osnovno stanje izseva \xc5\xa1e \xc5\xbearek gama. Za razpade jeder je udoma\xc4\x8den izraz radioaktivnost._NEWLINE_Jedrski razpad je naklju\xc4\x8dni proces. Za dano nestabilno jedro ne moremo napovedati, kdaj bo razpadlo. Lahko pa podamo razpolovni \xc4\x8das, to je \xc4\x8das, v katerem v dovolj velikem vzorcu v povpre\xc4\x8dju razpade natanko polovica nestabilnih jeder.\n_START_SECTION_\nRazpad beta\n_START_PARAGRAPH_\nRazpad beta je radioaktivni razpad, pri katerem atomsko jedro izseva delec beta. V to skupino razpadov uvr\xc5\xa1\xc4\x8damo razpade \xce\xb2\xe2\x81\xba, \xce\xb2\xe2\x81\xbb in ujetje elektrona._NEWLINE_Pri razpadu \xce\xb2\xe2\x81\xbb se nevtron v jedru pretvori v proton, delec \xce\xb2\xe2\x81\xbb (elektron) in elektronski antinevtrino. Vrstno \xc5\xa1tevilo se ob tem pove\xc4\x8da za 1, masno \xc5\xa1tevilo pa ohrani._NEWLINE_Pri razpadu \xce\xb2\xe2\x81\xba pa se proton v jedru pretvori v nevtron, delec \xce\xb2\xe2\x81\xba (pozitron) in elektronski nevtrino. Ob tem se vrstno \xc5\xa1tevilo zmanj\xc5\xa1a za 1, masno \xc5\xa1tevilo pa ohrani.'